Page:Ludus Coventriae (1841).djvu/34

 Down rennyn in hast over lond and wolde, The trewth of this to have. Whan thei ther comyn, as I ȝow say, He is gon ffrom undyr clay, Than thei wytnesse anoon that day, He lyth not in his grave.

Tertius vexillator.

Onto Mary Mawdelyn as we have bent, Cryst Jhesu xal than apere, In the xxxv.^{ti} pagent, And she wenyth he be a gardenere. Mary, be name verament, Whan Cryst here callyth with speche ful clere, She fallyth to ground with good entent, To kys his fete with gladsom chere. But Cryst byddyth here do way, He byddyth his feet that sche not kys, Tyl he have styed to hefne blys, To Crystes dyscyplys Mary i-wys Than goth the trewthe to say.

Primus vexillator.

In the xxxvj.^{ti} pagent xal Cleophas And Sent Luke to a castel go, Of Crystes deth as thei fforth pas They make gret mornyng and be ful wo, Than Cryst them ovyrtok, as his wyl was, And walkyd in felachep fforth with hem too, To them he doth expowne bothe more and las Alle that prophetes spake ad of hymself also; That nyth in fay, Whan thei be set within the castelle, In brekyng of bred thei know Cryst welle, Than sodeynly, as I ȝow telle, Cryste is gon his way.